text: Billund Lufthavn sætter atter rekord
  02 januar 2018 kl. 10.00
  3.375.363 passagerer benyttede i 2017 Billund Lufthavn. Det er en stigning på 9,2 procent og 283.350 ekstra passagerer i forhold til 2016.
  Gennem de seneste år har det været udenrigsruterne, der har skabt væksten i Billund Lufthavn - og 2017 er ingen undtagelse. 2.349.048 passagerer benyttede udenrigsruterne.
  Chartertrafikken voksede dog også i 2017. Med 901.108 rejsende er der tale om en vækst på 2,4 procent svarende til 21.160 passagerer. Det viser opgørelsen af lufthavnens trafiktal for december.
  - Med en fremgang på 283.350 ekstra passagerer i forhold til 2016 har vi en højere vækst end det samlede marked - og det er ottende år i træk, at vi kan melde om stigning i passagertallet, siger lufthavnschef Kjeld Zacho Jørgensen til TV SYD.
  Med mere end 50 direkte forbindelser samt mere end 500 destinationer med et enkelt flyskifte har Billund Lufthavn gennem de seneste år cementeret sin betydning som den jysk-fynske internationale lufthavn.
  - Det jysk-fynske område er i god vækst både hvad angår arbejdspladser, indtjening og bosætning. Naturligvis er der lokale forskelle, men generelt har vi oplevet en fremgang i økonomien i vores område og det, tror jeg, er en af forklaringerne på passager-fremgangen, siger Kjeld Zacho Jørgensen.
  Indenrigstrafikken viser en lille tilbagegang, hvilket i overvejende grad skyldes ændringer i antallet af daglige afgange til og fra København.
  